Man besef glo eers dae later hy is beroofArgieffoto Kol. Sabata Mokgwabone, woordvoerder van die polisie, het gesê ŉ verdagte het glo tussen Dinsdag 12 April en Donderdag 14 April by die man se huis in Tlokweng naby Madikwe ingebreek en ŉ “onbekende bedrag kontant” gesteel. Die inbraak is eers op Saterdag 16 April by die polisie aangemeld nadat die man glo boumateriaal wou gaan koop en besef het die geld is gesteel. Die polisie het die saak begin ondersoek en ŉ 26-jarige man is Vrydag in Swartruggens in hegtenis geneem. “Die polisie het meer as R40 000 in die verdagte se besit gevind. Daar is ook op verskeie items beslag gelê wat die verdagte glo met die gesteelde geld gekoop het.” Volgens Mokgwabone sal die verdagte Maandag in die Madikwe-landdroshof verskyn op aanklag van huisbraak en diefstal.